บล.ใหญ่ชูกำไร รายได้ดีทุกด้าน หนุนหุ้นแล่นฉิว
หุ้น บล.กระดี๊กระด๊า ได้ทุนภัทรโชว์กำไรกระฉูด 142% บริษัทใหญ่ดีทุกด้าน นายหน้าค้าหุ้นพุ่ง พอร์ตกำไร ค่าธรรมเนียม สอบผ่านค่าคอมมิชชันขั้นบันไดปีแรก
30 ม.ค. 2554

หุ้น บล.กระดี๊กระด๊า ได้ทุนภัทรโชว์กำไรกระฉูด 142% บริษัทใหญ่ดีทุกด้าน นายหน้าค้าหุ้นพุ่ง พอร์ตกำไร ค่าธรรมเนียม สอบผ่านค่าคอมมิชชันขั้นบันไดปีแรก
หุ้นบริษัทหลักทรัพย์ (บล.) ขนาดใหญ่ได้รับความสนใจจากนักลงทุน ส่งผลให้ราคาหุ้นดีดตัวขึ้น นำโดยทุนภัทร (PHATRA) ขึ้นไปถึง 31.25 บาท ก่อนปิดที่ 30 บาท บวก 0.75 บาท หลังบริษัทเปิดกำไรสุทธิ 1,031 ล้านบาท เพิ่มขึ้น 142.38% ในปี 2553 โดยมีรายได้รวม 2,449.56 ล้านบาท มาจากกำไรของพอร์ตหุ้น 691.88 ล้านบาท และมีรายได้จากค่าธรรมเนียมและบริการจำนวน 455.83 ล้านบาท
นายประทีป ยงวณิชย์ กรรมการผู้อำนวยการ บล.เอเซีย พลัส (ASP) เปิดเผยว่า ปี 2553 บริษัทมีกำไรสุทธิ 751.64 ล้านบาท คิดเป็นกำไรหุ้นละ 0.36 บาท เพิ่มขึ้น 65.98% จากปี 2552 มาจากรายได้รวมทั้งสิ้น 2,304.56 ล้านบาท เพิ่มขึ้น 40.64% 
สำหรับปัจจัยสำคัญทำให้มีกำไรมาก เกิดจากรายได้ค่านายหน้ารวม 1,237.76 ล้านบาท เพิ่มขึ้น 29.77% ขณะที่รายได้ค่าธรรมเนียมและบริการ 248.95 ล้านบาท เพิ่มขึ้น 18.94% 
นอกจากนี้ บริษัทมีกำไรจากการลงทุน (พอร์ต) ในหลักทรัพย์ จำนวน 526.74 ล้านบาท เพิ่มขึ้น 73.95% จากปี 2552 ที่ทำได้ 302.81 ล้านบาท และมีกำไรจากอนุพันธ์จำนวน 31.84 ล้านบาท พลิกจากปีก่อนที่ขาดทุน 19.53 ล้านบาท ในส่วนของเงินปันผลและดอกเบี้ยจากเงินให้กู้ยืมเพื่อซื้อหลักทรัพย์ (มาร์จิน) เพิ่มขึ้น 25.22 ล้านบาท และ 35.19 ล้านบาท
บล.บัวหลวง (BLS) เปิดผลงานปี 2553 กำไรสุทธิ 491.07 ล้านบาท กำไรสุทธิต่อหุ้น 2.73 บาท เพิ่มขึ้น 118.99% บล.กิมเอ็ง (ประเทศไทย) หรือ KEST ปี 2553 กำไรสุทธิ 805.55 ล้านบาท หรือ 1.42 บาทต่อหุ้น เพิ่มขึ้น 12.54%